Ako sa skontaktujem so svojimi užívateľmi a sprístupním moju certifikačnú autoritu?
Keď Sprievodca certifikátmi vytvoril vašu certifikačnú autoritu, pomocou tlačidla Pozvať emailom… napíšte email s priloženým konfiguračným súborom. Musíte zadať emailové adresy užívateľov, ktorí od vás budú žiadať certifikáty.

Čo je v priečinku Certifikačná autorita?
Tento priečinok obsahuje súbory, ktoré tvoria vašu certifikačnú autoritu. Zahŕňajú konfiguračný súbor a certifikáty, ktoré tvoria certifikačnú autoritu. 

Ako poskytnem svojim užívateľom certifikáty z certifikačnej autority?
Aby vaši užívatelia mohli úspešne používať svoje certifikáty, musíte im poskytnúť certifikáty certifikačnej autority, ktoré ste vytvorili. Sprievodca certifikátmi automaticky vytvorí súbor PEM (.pem), ktorý obsahuje tieto certifikáty. Tento súbor je umiestnený v priečinku Certifikačná autorita. Tento .pem súbor by ste mali poskytnúť svojim užívateľom na bezpečnom mieste. Z bezpečnostných dôvodov neposielajte tento súbor emailom. Sprístupnite ho na bezpečnom súborovom serveri, LDAP úložisku alebo použite odpojiteľné disky. Keď užívateľ otvorí súbor .pem, Kľúčenka označí certifikáty certifikačnej autority ako dôveryhodné. Nedôveryhodné certifikáty sa zobrazia s nápisom Tento koreňový certifikát je nedôveryhodný.

Ako vydám nové certifikáty užívateľom ešte predtým, ako vyprší platnosť ich certifikátov?
Keď od užívateľa dostanete žiadosť o podpis certifikátu (CSR), nezabudnite si tento email uložiť, aby ste mohli v budúcnosti obnoviť certifikát tohto užívateľa. Kliknutím na prílohu v emailovej správe vydáte nový certifikát. Nové certifikáty vydávajte pred dátumom skončenia ich platnosti, aby vaši užívatelia nemuseli od vás žiadať nový certifikát.